मनोरमा को उसके परिजनों की देख-रेख में छोड़कर विनय यथोचित प्रबंध में लग गया। ‘हू-ब-हू’ से संपर्क स्थापित करते हुए तुरंत उनके विशेषज्ञ अस्पताल पहुँच गए और स्वास्थ्य संबंधी आवश्यक जानकारी प्राप्त करने के बाद उन्होंने मरणोन्मुख मनोरमा के शरीर से कायिक कोशिकाएँ निकाल लीं। आगे की प्रक्रिया उनकी अत्याधुनिक प्रयोगशाला में होती थी। कार्य समाप्त होते ही मनोरमा ने अंतिम हिचकी ली और इस दुनिया को अलविदा कहकर चली गई।